Medici ontken skuld aan sokkerster se doodDiego Maradona in Maart 2020. (Foto: Alejandro Pagni/AFP) Die psigiater wat Diego Maradona behandel het ten tyde van sy dood in November verlede jaar het alle verantwoordelikheid vir sy afsterwe ontken. Vadim Mischanchuk, die psigiater se prokureur, het Vrydag gesê ŉ paneel van kenners het Maradona se dood aan agterlosigheid toegeskryf. Die sokkerkaptein wat in 1986 die Sokkerwêreldbeker verower het, het in die ouderdom van 60 ŉ hartaanval gekry nadat hy ŉ operasie vir ŉ bloedklont ondergaan het. Die 36-jarige Agustina Cosachov se prokureur het gesê sy het tydens ondervraging by die kantoor van die staatsaanklaer in San Isidro aan die buitewyke van Buenos Aires, Argentinië, “bewyse gelewer dat sy nie ŉ moord gepleeg het nie”. “Daar is geen bewyse dat die psigiatriese medikasie wat deur Cosachov voorgeskryf is, en in daardie dosisse, ŉ hartdefek kon veroorsaak het nie,” het Mischanchuk bygevoeg. Cosachov en die sielkundige Carlos Diaz het Maradona dood aangetref in sy bed in ŉ huurhuis in ŉ eksklusiewe buurt in Buenos Aires. Hy het daar tuissorg ontvang. Cosachov is Vrydag vir langer as ses uur ondervra deur die staat en het ŉ lywige brief voorgelees voordat sy vertrek het sonder om die media toe te spreek. “Sy was ŉ psigiatriese dokter,” het Mischanchuk gesê terwyl hulle die kantoor binnegegaan het. “Sy het niks te doen met die kliniese bestuur van die pasiënt nie.” Dié verslawingspesialis is een van sewe mediese praktisyns wat ondersoek word vir manslag oor Maradona se dood in ŉ saak wat Argentinië aangegryp het. Volgens die ondersoekrekord was Cosachov en die neurochirurg Leopoldo Luque (39) die sleutelpersoneel in beheer van Maradona se versorging. Die ondervragingsfase van die verdagtes sal Maandag afgehandel word met Luque wat dan voor die aanklaer sal verskyn. Hy het ook herhaaldelik enige skuld ontken. In die volgende fase van die ondersoek sal ŉ regter beslis of daar ŉ verhoor sal wees of nie. Die sewe praktisyns word in die gesig gestaar deur agt tot 25 jaar agter tralies indien hulle skuldig bevind word. Hulle word ook verbied om die land te verlaat totdat die proses afgehandel is, wat jare kan neem. ‘Hulle het Diego vermoor’ Leopoldo Luque in November 2020 buite ‘n privaatkliniek in Olivos, Buenos Aires, waar sokkerlegende Diego Maradona ‘n breinoperasie vir ‘n bloedklont ondergaan het. Hy is kort daarna aan ‘n hartaanval oorlede. Luque en ses ander mediese praktisyns word van agterlosigheid in Maradona se laaste dae, wat tot sy dood gelei het, beskuldig. (Foto: Emiliano Lasalvia/AFP) Staatsaanklaers het ŉ ondersoek van stapel gestuur nadat ŉ raad van kenners bevind het die sokkerster het voor sy dood onvoldoende versorging ontvang en is aan sy eie genade oorgelaat. ŉ Prokureur van medebeskuldigde Dahiana Madrid (36), ŉ verpleegster, het aan staatsaanklaers gesê die dokters in beheer “het Diego vermoor”. “Aan die einde was daar talle waarskuwingstekens dat Maradona gaan sterf, binne die bestek van min of meer ŉ dag, en nie een van die dokters het iets gedoen om dit te verhoed nie,” het Rodolfo Baque, ŉ prokureur, gesê. Sielkundige Diaz (29) het net soos Cosachov ontken dat die psigiatriese medikasie wat Maradona geneem het sy harttoestand vererger het. Diaz en Cosachov sowel as vier ander mense wat ondersoek word, het reeds getuienis gelewer: Madrid en mede-verpleër Ricardo Almiron (37); verpleegkoördineerder Mariano Perroni (40) en mediese koördineerder Nancy Forlini. Twee van Maradona se kinders blameer Luque vir hulle pa se agteruitgang ná sy breinoperasie. ŉ Paneel van 20 mediese kenners wat deur Argentinië se staatsaanklaer saamgeroep is, het verlede maand gesê Maradona se behandeling het gewemel van “tekorte en ongerymdhede” en dat die mediese span sy oorlewing aan “die noodlot” oorgelaat het. Maradona was ŉ ikoon vir miljoene Argentyne nadat hy dié Suid-Amerikaanse land in 1986 na hulle tweede Sokkerwêreldbeker-oorwinning gelei het. Die voormalige Boca Juniors-, Barcelona-, en Napoli-ster het jare lank ŉ stryd teen verslawing aan kokaïen en drank gevoer en het aan lewer-, nier-, en hartsiektes gely voordat hy dood is.